Diari Oficial de la Generalitat Valenciana


Sumari del DOGV 7871, del 12-09-2016 (2016/6970)

RESOLUCIÓ de 8 de setembre de 2016, de la Conselleria d'Educació, Investigació, Cultura i Esport, per la qual es convoquen els premis 2016 als llibres millor editats i a la labor dels llibrers a la Comunitat Valenciana en l'any 2015.
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7871

Data del DOGV
:   12-09-2016

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2016/6970


Data del document
:   08-09-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * distinció honorífica

RESOLUCIÓ de 8 de setembre de 2016, de la Conselleria d'Educació, Investigació, Cultura i Esport, per la qual es convoquen els premis 2016 als llibres millor editats i a la labor dels llibrers a la Comunitat Valenciana en l'any 2015. [2016/6970]  
L'Ordre 49/2016, de 24 d'agost, de la Conselleria d'Educació, Investigació, Cultura i Esport (DOCV 7860, 29.08.2016), crea els premis als llibres millor editats i a la labor dels llibrers a la Comunitat Valenciana i se n'estableixen les bases reguladores.  
Amb aquesta ordre s'atorga, per mitjà d'un instrument legal, l'oportuna estabilitat i transparència a les convocatòries que, des de fa anys, la Generalitat ha realitzat de premis als llibres millor editats i a la labor realitzada per les llibreries a la Comunitat Valenciana.  
Per tot això, fent ús de les facultats que em confereix l'article 28 de la Llei 5/1983, de 30 de desembre, del Consell, resolc:  
  
Primer. Objecte de la convocatòria  
Es convoca, en règim de concurrència competitiva, un concurs públic per a la concessió dels premis 2016 als llibres millor editats i a la labor dels llibrers a la Comunitat Valenciana en l'any 2015.  
  
En allò que no fixe aquesta resolució, les bases de la convocatòria són les que figuren en l'Ordre 49/2016, de 24 d'agost, de la Conselleria d'Educació, Investigació, Cultura i Esport (DOCV 7860, 29.08.2016).  
  
  
Segon. Modalitats de premis  
1. Tots els premis establits en aquesta base tindran caràcter honorífic i no tenen dotació econòmica.  
2. Es concedirà un premi a cada una de les següents modalitats d'edició:  
 Premi al llibre millor editat en 2015.  
 Premi al llibre millor il·lustrat en 2015.  
 Premi al còmic millor editat en 2015.  
 Premi al llibre infantil millor editat en 2015.  
 Premi al llibre juvenil millor editat en 2015.  
3. Es concedirà un premi a llibreries en cada una de les categories següents:  
 Premi 2016 a la trajectòria d'una llibreria, que reconeixerà el seu arrelament i la qualitat en les seues activitats de difusió del llibre i foment de la lectura.  
 Premi 2016 a la llibreria més innovadora, que reconeixerà la posada en marxa d'iniciatives innovadores en el foment del llibre i la lectura.  
  
  
Tercer. Requisits dels beneficiaris i supòsits exclosos  
1. Totes les entitats beneficiàries hauran d'estar legalment constituïdes i tindre capacitat jurídica i d'obrar en el territori de la Comunitat Valenciana.  
2. Podran optar a cada una de les modalitats de premis als llibres fixades en la base 2.2 tots els editors, siguen persones físiques o jurídiques, que tinguen com a activitat l'edició de llibres en l'àmbit competencial de la Generalitat i la producció dels quals siga comercialitzada a través de llibreries.  
Els editors tan sols podran presentar a aquesta convocatòria de premis un màxim d'una obra per modalitat. Una mateixa obra no podrà ser presentada a dos modalitats de premis diferents encara que es tracte d'edicions amb ISBN diferent o en idiomes distints. Les obres que incomplisquen aquest punt seran excloses de les modalitats a què hagen sigut presentades.  
3. Podran presentar-se a les diferents modalitats de premis als llibres fixades en la base 2.2, els llibres editats a Espanya durant el període comprés entre l'1 de gener i el 31 de desembre de 2015, sempre que:  
  
a) No hagen sigut presentats en l'anterior convocatòria de premis als llibres millor editats i a la labor dels llibrers a la Comunitat Valenciana.  
b) Corresponguen a editors, siguen persones físiques o jurídiques, que tinguen com a activitat l'edició de llibres en l'àmbit competencial de la Generalitat i la producció dels quals siga comercialitzada a través de llibreries.  
c) Es tracte de llibres que complisquen els requisits legals per a la seua difusió i el depòsit legal dels quals s'haja realitzat dins de l'any 2015.  
4. Supòsits exclosos respecte a les modalitats de premis als llibres fixades en la base 2.2 d'aquesta convocatòria:  
a) Les reedicions de llibres. No obstant això, podran ser tingudes en consideració si aporten alguna variació o millora respecte a l'edició anterior que meresca tindre's en compte.  
b) Els llibres publicats per associacions, fundacions i altres institucions públiques o privades sense fins de lucre, encara que figuren inscrites en el Registre d'Empreses Editorials. Igualment els llibres editats pels seus autors i els que no siguen vendibles.  
c) Les obres que, editades per clubs del llibre i empreses semblants, només es destinen als respectius socis o adherits, i els editats expressament per a la venda a terminis.  
5. Podran optar als premis a la labor dels llibrers fixats en la base 2.3 les llibreries que realitzen la seua activitat en l'àmbit competencial de la Generalitat i que complisquen la finalitat del premi.  
6. Supòsits exclosos respecte a les modalitats de premis a la labor dels llibrers fixades en la base 2.3 d'aquesta convocatòria:  
a) Les llibreries pertanyents a organismes i empreses públiques.  
b) Les llibreries el sistema de vendes i difusió de les quals siga únicament a través d'internet.  
c) Les llibreries en què la comercialització del llibre i la cultura escrita no siga l'element bàsic.  
  
Quart. Règim normatiu d'aquests premis  
1. El procediment per a la concessió dels premis es tramitarà en règim de concurrència competitiva.  
2. Seran aplicables les presents bases reguladores d'aquesta convocatòria; la Llei 11/2007, de 22 de juny, d'Accés Electrònic dels Ciutadans als Serveis Públics; el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
3. La presentació de sol·licituds i propostes per a optar a aquests premis implica la plena acceptació pels sol·licitants i proponents de les bases per les quals es regeix aquesta convocatòria, així com de l'Ordre 49/2016, de 24 d'agost, de la Conselleria d'Educació, Investigació, Cultura i Esport, per la qual es creen els premis als llibres millor editats i a la labor dels llibrers a la Comunitat Valenciana i se n'estableixen les bases reguladores.  
  
Cinqué. Sol·licituds i termini de presentació  
1. La sol·licitud a les distintes modalitats de premis als llibres millor editats s'haurà de formalitzar en el model oficial publicat com a annex I de la present resolució, a la qual s'adjuntaran:  
a) Un exemplar de cada obra presentada.  
b) En el cas de reedicions que suposen millores o variacions respecte a primera edició, s'haurà d'aportar també un exemplar de la primera edició i una memòria justificativa, de dos pàgines d'extensió com a màxim, on s'indiquen les millores o variacions respecte a la primera edició i la seua rellevància.  
c) Dades de les obres presentades, segons imprés normalitzat (annex II).  
d) Documentació que acredite la representació que exerceix el firmant de la sol·licitud.  
2. En el cas de les modalitats de premis a les llibreries establides en la base tercera d'aquesta resolució, les candidatures seran presentades per escrit pels membres de la comissió tècnica de valoració específicament constituïda per a la valoració dels premis.  
3. El termini de presentació de les sol·licituds per a les distintes modalitats de premis als llibres millor editats serà de 15 dies hàbils a comptar de l'endemà de la publicació de la present resolució en el Diari Oficial de la Comunitat Valenciana.  
4. La sol·licitud s'haurà de presentar, degudament compulsada quan siga fotocòpia, en el Registre Auxiliar de la Biblioteca Valenciana (monestir de Sant Miquel dels Reis, av. Constitució, 284, 46179 València), en els registres de les direccions territorials d'Educació, Investigació, Cultura i Esport de Castelló, València o Alacant, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En el cas que la documentació es presente en Correus, es regularà per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels serveis postals.  
  
Les instàncies de sol·licitud es facilitaran als interessats en el Registre Auxiliar de la Biblioteca Valenciana, i en els registres de les direccions territorials d'Educació, Investigació, Cultura i Esport de Castelló, València o Alacant.  
Si la sol·licitud no es presenta en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Direcció General de Cultura i Patrimoni, número 719 649 310), indicant el número i la data d'entrada al registre, i l'òrgan on s'ha presentat la sol·licitud.  
Els que així ho desitgen, podran realitzar la presentació i registre per mitjans electrònics i sol·licitar que les comunicacions i notificacions es practiquen per aquesta via. Aquests tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Serveis Públics, així com en el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana. A fi de complir amb els requisits de seguretat establits, la designació de l'adreça o bústia de correu electrònic, a l'efecte de practicar les notificacions a l'interessat, haurà de correspondre amb la proporcionada per la Generalitat amb domini cv.gva.es.  
  
Per a sol·licitar aquest tipus de premis per via telemàtica caldrà el certificat de firma electrònica d'entitat emés per l'ACCV http://www.accv.es/empresas/. En el cas que l'empresa sol·licitant siga una persona física, serà necessari el certificat de firma electrònica de ciutadà, emés per l'ACCV http://www.accv.es/ciudadanos/.  
La tramitació telemàtica es pot fer a través de la pàgina web de la Generalitat https://seu.gva.es.  
Si la sol·licitud no té els requisits i documents que s'assenyalen en aquesta base es requerirà l'interessat perquè, en un termini de 10 dies, esmene la falta o acompanye els documents preceptius, amb indicació que, si no ho fa, es considerarà que ha desistit de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Sisé. Comissions tècniques de valoració i procediment de concessió  
  
1. La Direcció General de Cultura i Patrimoni serà l'òrgan competent per a l'ordenació i instrucció del procediment de concessió, i es delega en la directora general de Cultura i Patrimoni la facultat de resoldre la concessió d'aquests premis.  
2. Es nomena una comissió tècnica de valoració de les sol·licituds als premis als llibres millor editats en les distintes modalitats establides en la base segona d'aquesta convocatòria, integrada per:  
 Presidència: la directora general de Cultura i Patrimoni o funcionari en qui delegue.  
 Vicepresidència: un cap de servei de la Direcció General de Cultura i Patrimoni.  
 Vocalies: set representants de reconegut prestigi en l'àmbit cultural valencià del llibre.  
 Secretaria: un/a tècnic/a adscrit/a a la direcció general competent en matèria del llibre.  
3. Es nomena una comissió tècnica de valoració per a les distintes modalitats de premis a la labor dels llibrers establides en la base segona d'aquesta convocatòria, integrada per:  
 Presidència: la directora general de Cultura i Patrimoni o funcionari en qui delegue.  
 Vicepresidència: un cap de servei de la Direcció General de Cultura i Patrimoni.  
 Vocalies: set representants de reconegut prestigi en l'àmbit cultural valencià del llibre.  
 Secretaria: un/a tècnic/a adscrit/a a la direcció general competent en matèria del llibre.  
4. Les dos comissions tècniques de valoració mencionades en el punt anterior examinaran les sol·licituds i propostes formulades tenint en consideració la documentació presentada i els seus coneixements per a valorar i enjudiciar les propostes i, a través de l'òrgan instructor del procediment, elaboraran la proposta d'adjudicació d'aquests premis, l'aprovació de la qual correspondrà a la directora general de Cultura i Patrimoni, que dictarà una resolució per delegació del conseller d'Educació, Investigació, Cultura i Esport que serà publicada en el Diari Oficial de la Comunitat Valenciana.  
5. Les dos comissions tècniques de valoració establides en aquesta resolució de convocatòria s'ajustaran en les seues valoracions als criteris i baremacions fixats en els articles 7.4, 7.5 i 7.6 de l'Ordre 49/2016, de 24 d'agost, de la Conselleria d'Educació, Investigació, Cultura i Esport, per la qual es creen els premis als llibres millor editats i a la labor dels llibrers a la Comunitat Valenciana (DOCV 7860, 29.08.2016).  
  
6. En el que no prevegen la present convocatòria o l'Ordre 49/2016, de 24 d'agost, de la Conselleria d'Educació, Investigació, Cultura i Esport, les dos comissions tècniques de valoració ajustaran la seua actuació al que regula, sobre òrgans col·legiats de les distintes administracions públiques, el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener.  
7. Si en el termini de sis mesos, comptats des que produïsca efectes la present disposició, no s'ha dictat i notificat la resolució corresponent, s'entendrà que la petició ha sigut desestimada, sense perjuí de l'obligació de resoldre de l'Administració a tenor de l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
Seté. Difusió  
La Conselleria d'Educació, Investigació, Cultura i Esport, a través de la Direcció General de Cultura i Patrimoni, donarà la major difusió possible als llibres i llibreries premiats dins de les seues accions de promoció del llibre.  
Així mateix, tant l'editor de les obres premiades com la llibreria premiada podran fer ús publicitari de tal circumstància, indicant en els exemplars o en els seus establiments de manera expressa la concessió del premi i la modalitat.  
Després de la publicació de la resolució de concessió dels premis 2016 als llibres millor editats i a la labor dels llibrers a la Comunitat Valenciana en l'any 2015, les obres no premiades quedaran a disposició dels editors, els quals podran retirar-les abans del 31 de desembre de l'any 2016. En cas de no fer-ho, seran destinades a biblioteques públiques.  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició ha d'interposar-se davant del conseller d'Educació, Investigació, Cultura i Esport en el termini d'un mes a comptar de l'endemà de la seua publicació.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.  
  
València, 8 de setembre de 2016.- El conseller d'Educació, Investigació, Cultura i Esport: Vicent Marzà Ibáñez